Nakon liječničkog pregleda utvrđeno je da će tenisačica Petra Martić morati otkazati nastup na Olimpijskim igrama u Londonu.

Martić je unatoč bolovima u lijevom stopalu jučer, 26. srpnja, doputovala u London te se do zadnjeg trenutka nadala nastupu na olimpijskom teniskom turniru.

Liječnička komisija Misije Hrvatskog olimpijskog odbora (HOO) u Londonu, u sastavu Boris Labar, Miroslav Smerdelj i Igor Borić, pregledala je Petru Martić nakon njezinog dolaska u Olimpijsko selo te ustanovila ozljedu plantarne fascije na lijevom stopalu. Dosadašnja terapija nije bila dovoljna da je osposobi za veći fizički napor.

- Temeljem nalaza i potrebe za poštedom od fizičkih aktivnosti smatramo da Petra Martić nije sposobna za nastup na Igrama - zaključila je komisija.

Do ozljede je došlo prije šest tjedana tijekom pariškog Grand Slam turnira, Roland Garrosa.